ভিনগ্রহের প্রাণীরা নাকি প্রায়শই পৃথিবীতে আসে? আর তাদের অস্তিত্ব টেরা পাওয়াটা নাকি তেমন কোনও আয়াসসাধ্য ব্যাপারই নয়! এমন দাবিই সম্প্রতি উঠে এল মার্কিন গোয়েন্দা সং‌স্থা সিআইএ-র পেশ করা কিছু একদা-গোপন নথি থেকে।
সম্প্রতি সিআইএ ১৯৪০ থেকে ১৯৯০-এর দশকের বিবিধ ঘটনা সম্বলিত এক সুবিশাল নথি-সংগ্রহ জনসমক্ষে এনেছে। এথেকে এমন কিছু বিষয় উঠে এসেছে, যাদের বাস্তবতা নিয়েই সন্দেহ দেখা দিতে পারে। কিন্তু সিআইএ-র মতো একটি সংস্থা থেকে উঠে আসা নথিকে উড়িয়েও দেওয়া যায় না। তাই নিয়ে এই মুহূর্তে তুলকালাম শুরু হয়েছে সংবাদমাধ্যমে। বিভিন্ন বিচিত্র তথ্যের মধ্যে যে তথ্যটি নিয়ে সবথেকে বেশি জলঘোলা হচ্ছে, সেটির মর্ম এই— ভিনগ্রহের প্রাণীরা নাকি আলোচ্য সময়পর্বে প্রায়শই পৃথিবীতে এসেছে।
ভিডিও দেখুন 

অজানা উড়ন্ত বস্ত বা ইউএফও সংক্রান্ত প্রচুর ছবি সিআইএ-র কাছে নিরীক্ষার জন্য পাঠানো হয়। ১৯৬৬ সালে ইরান ও তদানীন্তন সোভিয়েত সীমান্তে তোলা একটি ছবিকে নিয়ে প্রথম সন্দেহ প্রকাশ করে সিআইএ। এই ছবিতে প্রদর্শিত একটি চাকার মতো দেখতে উড়ন্ত বস্তুকে সিআইএ রহস্যময় হিসেবে সাব্যস্ত করে। জানানো হয়, ছবির বস্তুটিকে যাঁরা দেখে ছিলেন, তাঁদের মতে বস্তুটি ছিল দারুণ উজ্জ্বল। ক্রমাগত দফতরে জমা পড়তে থাকা ছবিগুলিকে দেখতে দেখতে সিআইএ-রও বিশ্বাস জন্মায়, এগুলি ইউএফও হতেই পারে। আর একটি প্রতিবেদনে দেখা যচ্ছে, সিআইএ মার্কিন সরকারকে এই মর্মে জানায় যে, ক্রমাগত ইউএফও হানা মার্কিন দেশের নিরাপত্তাকে রীতিমতো বিঘ্নিত করছে। ১৯৪৭-এর পর থেকে প্রায় ১৫০০ এমন খবর সিআইএ পেয়েছিল, তাদের দফতরে জমা পড়া এই সংক্রান্ত ১০০ নিবন্ধের মধ্যে ২০%-এর রহস্য ভেদ করা যায়নি।
এই নথিগুলিতেই রয়েছে এরিয়া ৫১-সংক্রান্ত তথ্যও।  
তা হলে কি সরকারি ভাবে বিশ্ববাসী মেনে নেবে ফ্লাইং সসারের এ হেন বৃত্তান্ত?
নিন্দুকেরা অবশ্য বলছেন, মার্কিন প্রতিরক্ষা দফতরের গোপন কর্মকাণ্ড পরিচালনার জন্য ইউএফও-র গুজব রটানো হয়। আর সেই দায়িত্ব সুচারুভাবে পালন করে সিআইএ-এর মতো সংস্থা। সুতরাং, ভিনগ্রহের প্রাণী সংক্রান্ত এই সব নথিই নাকি ভিত্তিহীন।